กกต.จัด 400 ชุดเคลื่อนที่เร็ว หาข่าว “ทุจริตซื้อเสียง” เลือกตั้ง ส.ส.
กกต.เปิดศูนย์รับแจ้งเหตุเบาะแสทุจริตเลือกตั้งทั่วประเทศ พร้อมจัด 400 ชุดเคลื่อนที่เร็วหาข่าวซื้อเสียงช่วงเลือกตั้ง พร้อมชวนประชาชนแจ้งเบาะแสผ่านแอป “ตาสับปะรด”
กกต.เปิดศูนย์รับแจ้งเหตุเบาะแสทุจริตเลือกตั้งทั่วประเทศ พร้อมจัด 400 ชุดเคลื่อนที่เร็วหาข่าวซื้อเสียงช่วงเลือกตั้ง พร้อมชวนประชาชนแจ้งเบาะแสผ่านแอป “ตาสับปะรด”
24 เม.ย. 2566

ผู้สื่อข่าวรายงานว่าวันนี้ (24 เม.ย. 66) คณะกรรมการการเลือกตั้ง (กกต.) ได้มอบนโยบายให้ส่วนงานต่างๆ ของสำนักงาน กกต.ดำเนินการและปฏิบัติภารกิจจัดการเลือกตั้งสมาชิกสภาผู้แทนราษฎร (ส.ส.) ให้เป็นไปด้วยความเรียบร้อย สุจริต โปร่งใส เที่ยงธรรม และชอบด้วยกฎหมาย โดยเฉพาะปัญหาการทุจริตซื้อสิทธิขายเสียง พร้อมตั้งคณะกรรมการชุดต่างๆ ปฏิบัติหน้าที่ในการสืบสวนหรือไต่สวน ปฏิบัติงานการข่าว ป้องกันและปราบปรามการทุจริต ตลอดทั้งเพิ่มช่องทางการแจ้งเหตุหรือเบาะแสทุจริต รวมถึงการร่วมมือกับหน่วยงานต่างๆ เพื่อป้องปรามและแก้ไขปัญหาการกระทำผิดกฎหมายเลือกตั้ง และพรรคการเมือง
โดยสำนักงาน กกต.ได้แต่งตั้งคณะกรรมการสืบสวนและไต่สวน ซึ่งมีอำนาจในการสืบสวนและไต่สวนการร้องคัดค้านการเลือกตั้ง ส.ส.รวม 128 คณะ, แต่งตั้งชุดปฏิบัติการข่าว เพื่อแสวงหาข้อมูลข่าวสารที่เป็นประโยชน์สำหรับการสืบสวนและไต่สวนชุดปฏิบัติการข่าว ส่วนกลางและจังหวัด รวม 88 ชุด และแต่งตั้งชุดเคลื่อนที่เร็ว เพื่อป้องกันและปราบปรามการทุจริต เผชิญเหตุ จับกุม คุมขัง ผู้กระทำผิดกฎหมายเลือกตั้งและพรรคการเมือง จำนวน 400 ชุดครอบคลุมพื้นที่ทั้ง 77 จังหวัด
ทั้งนี้ ประชาชนยังสามารถแจ้งเหตุผ่านทางหมายเลขโทรศัพท์ 02-141-8579, 02-141-8858 และ 02-141-8860 หรือ แอปพลิเคชั่นตาสับปะรด เพื่อให้ประชาชนใช้เป็นช่องทางในการแจ้งเหตุการกระทำความผิดซื้อสิทธิขายเสียง